Diari Oficial de la Generalitat Valenciana


Sumari del DOGV 6529, del 26-05-2011 (2011/6116)

ORDRE 7/2011, de 18 de maig, de la Conselleria de Medi Ambient, Aigua, Urbanisme i Habitatge, per la qual es modifica l'Ordre d'1 de juliol de 2008, de la Conselleria de Medi Ambient, Aigua, Urbanisme i Habitatge, per la qual es regula la redacció i l'aprovació dels programes municipals destinats a cobrir les necessitats d'habitatge amb protecció pública.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2011/05/18/7/dof/vci/html**

### Dades del document

Número de DOGV
:   6529

Data del DOGV
:   26-05-2011

Secció del DOGV
:   I. DISPOSICIONS GENERALS

Número del document
:   2011/6116


Data del document
:   18-05-2011

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Ordre

Anàlisi jurídica

 Descriptors 

:   * habitatge social
    * administració local
    * municipi
    * política de l'habitatge
    * reglamentació urbanística
    * legislació

ORDRE 7/2011, de 18 de maig, de la Conselleria de Medi Ambient, Aigua, Urbanisme i Habitatge, per la qual es modifica l'Ordre d'1 de juliol de 2008, de la Conselleria de Medi Ambient, Aigua, Urbanisme i Habitatge, per la qual es regula la redacció i l'aprovació dels programes municipals destinats a cobrir les necessitats d'habitatge amb protecció pública. [2011/6116]  
L'ús de la tècnica de programació municipal com a instrument de satisfacció de les necessitats socials dels municipis de la Comunitat Valenciana, emparat en l'article 259 de la Llei 16/2005, de 30 de desembre, Urbanística Valenciana, segons la redacció donada pel Decret Llei 1/2008, de 27 de juny, és la raó de ser de l'Ordre d'1 de juliol de 2008, de la Conselleria de Medi Ambient, Aigua, Urbanisme i Habitatge, objecte ara de modificació.  
L'actual desacceleració del mercat immobiliari i el decreixement d'actuacions tendents a la urbanització del sòl limiten la construcció d'habitatges sotmesos a algun règim de protecció pública.  
  
Una vegada analitzada l'actual conjuntura econòmica i les previsions de creixement de l'economia valenciana i espanyola, la interrelació de les quals amb el mercat immobiliari en el nostre àmbit autonòmic és indubtable, s'han detectat situacions en què la demanda d'habitatges sotmesos a algun règim de protecció pública, obtinguda per l'aplicació del càlcul teòric establit en l'Ordre d'1 de juliol de 2008, no és conseqüent amb la situació actual.  
Atés que la satisfacció de la demanda d'habitatge sotmés a algun règim de protecció pública en el conjunt de la Comunitat Valenciana justifica el seu compliment en els principals nuclis poblacionals, en tant que la metodologia d'estimació d'aquestes necessitats en el disseny del sistema territorial d'indicadors prioritza i concentra la satisfacció total d'aquesta demanda als municipis el cens dels quals supera els 10.000 habitants, es conclou que, als municipis de menor densitat poblacional pot reduir-se, en la futura programació municipal, la disponibilitat complementària de sòl en els termes establits en l'ordre que ara es modifica, com també considerar una quantificació mínima del nombre d'habitatges a partir del qual calga la disponibilitat, per a evitar actuacions econòmicament poc viables.  
Per tot això, la Generalitat ha decidit establir un règim de flexibilització, aplicable únicament als municipis amb menys població, reduint així les exigències de disponibilitat de sòl.  
Per això, fent ús de les facultats que m'atribueix el Decret 139/2009, de 18 de setembre, del Consell, pel qual s'aprova el Reglament Orgànic i Funcional de la Conselleria de Medi Ambient, Aigua, Urbanisme i Habitatge i l'article 28, apartat e), de la Llei 5/1983, de 30 de desembre, del Consell,  
  
ORDENE  
  
Article únic  
Modificació de l'Ordre d'1 de juliol de 2008, de la Conselleria de Medi Ambient, Aigua, Urbanisme i Habitatge, per la qual es regula la redacció i l'aprovació dels programes municipals destinats a cobrir les necessitats d'habitatge amb protecció pública.  
Es modifiquen els articles 1.2.1 i 4.2, els quals queden redactats en els termes que figuren en l'annex.  
  
Disposició final  
  
Única. Entrada en vigor  
Aquesta ordre entrarà en vigor l'endemà de ser publicada en el Diari Oficial de la Comunitat Valenciana.  
  
València, 18 de maig de 2011  
  
El conseller de Medi Ambient, Aigua, Urbanisme i Habitatge,  
i vicepresident tercer del Consell,  
JUAN GABRIEL COTINO FERRER  
ANNEX  
  
Nova redacció dels articles que es modifiquen de l'Ordre d'1 de juliol de 2008, de la Conselleria de Medi Ambient, Aigua, Urbanisme i Habitatge  
  
U. Es modifica l'apartat 2.1, de l'article 1, que queda redactat en els termes següents:  
2.1. Anàlisi de la demanda d'habitatge protegit al municipi. Per a obtenir un càlcul de la demanda real, expressat en termes d'edificabilitat i tancat al període de vigència del programa municipal plurianual, s'ha d'aplicar la fórmula següent:   
D= ITD x K x P  
On:   
D: demanda d'edificabilitat per a habitatge de protecció pública.   
ITD: indicador territorial de demanda d'habitatge sotmés a algun règim de protecció pública.   
K: coeficient de ponderació en funció del nombre d'habitants.   
  
P: població municipal segons el padró actualitzat.  
Per al càlcul de l'equivalència entre l'edificabilitat i el nombre d'habitatges s'ha de dividir el resultat obtingut entre 100 m² sostre.  
Aquesta fórmula, en funció de la població dels distints municipis, ha d'adoptar els valors següents:   
- A municipis de més de 10.000 habitants: K=1.  
- A municipis entre 5.000 habitants i menys de 10.000 habitants: K=0,75.  
- A municipis entre 2.000 i menys de 5.000 habitants: K=0,50.  
  
- A municipis de menys de 2.000 habitants: K=0,25.  
Als municipis de menys de 10.000 habitants s'accepta una demanda inferior a la que s'obté del càlcul de la fórmula equivalent anterior, sempre que siga, com a mínim, equivalent al 75% dels nous habitatges construïts al municipi en els 10 anys anteriors a la presentació del programa municipal plurianual.  
No obstant això, si el nombre d'habitatges resultant de l'aplicació de la fórmula és inferior a 10 habitatges, no cal aportar programa municipal plurianual, i aquest se substitueix per un informe justificatiu del càlcul de la demanda, el qual s'ha de traslladar a la direcció general competent en matèria d'habitatge perquè n'emeta informe en el termini dels 10 dies següents a la data de recepció de la sol·licitud. L'informe favorable té, en aquest cas, el mateix efecte que l'aprovació del programa plurianual.  
  
Dos. Es modifica l'apartat 2 de l'article 4, el qual queda redactat en els termes següents:  
2. El programa té la vigència que s'hi determine, amb un màxim de quatre anys.


Còpia Permalink ELI